הנאשמת חברת ל.י.מ. בחוף הים בע"מ (להלן: "הנאשמת 1") ומנהל מר סלמה אברהם (להלן: "הנאשם 2") מנהלים עסק של מסעדה ברח' הרברט סמואל 91, תל-אביב (להלן: "המסעדה"). הנאשמים הורשעו על פי הודאתם ובמסגרת הסדר טיעון שבשלושה מקרים במהלך אוגוסט 2005, גבו מלקוחותיהם מחירים שמעל המותר ובניגוד לחוק.
בהתאם להסדר, המליצו בפני ב"כ הצדדים להשית על הנאשמים קנס כולל בסך 30,000 ש"ח שמתוכו, 2500 ש"ח ישלם הנאשם 2. ההנמקות מפורטות בפרוטוקול ואין צורך לחזור.
ככלל, נוהגים בתי המשפט לכבד הסדר טיעון אליו הגיעו הצדדים, במידה והוא סביר והגיוני ויש בו כדי לאזן בין האינטרסים הנוגדים לכאורה של הנאשם הספציפי, מחד וכלל הציבור, מאידך, ואינם מתערבים בהסדרי טיעון המוגשים בפניהם וזאת בהתאם להלכה שיצאה מלפני בית המשפט העליון, בהרכב תשעה שופטים, ב עפ 1958/98 פלוני נ' מ"י, פ"ד נז (1), 577 בעמ' 590.
במקרה שבפני למרות החומרה היתרה שהמחוקק רואה את העבירות נשוא הרשעת הנאשמים, ללא קשר לגובה הפקעת המחירים, בהתחשב בעברם הנקי של הנאשמים, עמדת התביעה, בהעדר פסיקה תקדימית בהתאם למיטב הבדיקה שבדקתי אני מוצאת לכבד את ההסדר. יחד עם זאת מוצאת אני לשנות את חלוקת הקנס, שהציעו בפני ב"כ הצדדים, לפיה למעלה מ-90% מהסכום המוצע תשלם החברה ורק בחלק מיזערי יישא הנאשם 2, באופן אישי. החברה, יציר החוק, גוף משפטי, אך ערטילאי מופעלת ומבצעת את פעולותיה רק על ידי מנהליה שהם ה"אני האחר" שלה. רצונם ופעולותיהם הם רצונה ופעילותה של החברה. חוקיות כוונותיהם ומעשיהם חופפת בדרך כלל את חוקיות מעשיה ופעילויותיה של החברה, במיוחד כשמדובר בחברה קטנה המוחזקת בידי בעלים פרטי אחד, כמו החברה שבפני. חובת בית המשפט ליצוק תוכן משמעותי לאחריותם האישית של ממלאי תפקידים בחברה, וזאת כפי שנפסק בעפ 115/77 לב נ' מדינת ישראל, פד"י לב (2) 523 , וע"פ 137/79 גלנט נ' מ.י. פד' ל"ה (3) 746, ובפסק דינו המנחה של כב' הנשיא ברק בע"פ 3027/90 חב' מודיעים בינוי ופיתוח נ' מ.י. פד' מה(4) 364, וזאת על מנת שידעו בעלי חברות ומנהליהן כי פעילות בלתי חוקית במסגרת תאגיד משפטי, לא תשמש אותם כחומת מגן מפני נשיאה באחריות לעבירות פליליות והם צפויים לסיכון אישי ותשלום קנסות מכיסיהם.
1. על החברה, הנאשמת 1, קנס בסך 20,000 ש"ח.
2. על הנאשם 2, קנס בסך 10,000 ש"ח.
3. הקנסות ישולמו ב-5 תשלומים חודשיים שווים ורצופים, החל מ- 1.7.2006 ובכל 1 לחודש שלאחריו.
4. לא ישולם תשלום אחד במועדו תעמוד היתרה לפרעון מיידי.
5. לא ישלם נאשם 2 את הקנס שהושת עליו ו/או לא יחתום על ההתחייבויות יאסר ל- 60 יום.
6. הנאשם 2 יחתום על התחייבות בשם החברה בסך 30,000 ש"ח והתחייבות אישית בסך 30,000 ש"ח לפיה הוא והחברה מתחייבים להימנע במשך שנתיים מהיום מלעבור את העבירה שבה הורשעו.
הודעת זכות ערעור תוך 45 ימים מהיום.
ניתנה היום ט"ז באייר, תשס"ו (14 במאי 2006) במעמד הצדדים.